Direktiva Sveta 97/74/ES

z dne 15. decembra 1997

o razširitvi na Združeno kraljestvo Velika Britanija in Severna Irska Direktive 94/45/ES o ustanovitvi Evropskega sveta delavcev ali vzpostavitvi postopka obveščanja in posvetovanja z delavci v družbah, ki poslujejo na območju Skupnosti, ali povezanih družbah, ki poslujejo na območju Skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 100 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Svet skladno s Sporazumom o socialni politiki, ki je Priloga k Protokolu 14 Pogodbe, zlasti členom 2(2), sprejel Direktivo 94/45/ES4 [4]; ker se torej omenjena direktiva ne uporablja za Združeno kraljestvo Velika Britanija in Severna Irska;

ker je Evropski svet na zasedanju v Amsterdamu 16. in 17. junija 1997 z odobravanjem sporočil, da je medvladna konferenca odobrila vključitev Sporazuma o socialni politiki v Pogodbo, prav tako pa je opozoril, da je treba najti način, da se pred podpisom Amsterdamske pogodbe da pravno veljavo želji Združenega kraljestva Velika Britanija in Severna Irska, da sprejme direktive, ki so bile sprejete na podlagi tega sporazuma; ker si ta direktiva prizadeva doseči zastavljeni cilj z razširitvijo Direktive 94/45/ES na Združeno kraljestvo;

ker dejstvo, da se Direktiva 94/45/ES ne uporablja v Združenem kraljestvu, neposredno vpliva na delovanje notranjega trga; ker se bo izboljšalo delovanje notranjega trga, ko bodo omenjene direktive izvajale vse države članice;

ker Direktiva 94/45/ES predvideva največ sedemnajst članov posebnega pogajalskega telesa; ker je to število povezano s štirinajstimi državami članicami, ki so podpisnice Sporazuma o socialni politiki, in tremi preostalimi pogodbenimi strankami Evropskega gospodarskega prostora; ker se bo s sprejetjem te direktive skupno število držav, vključenih v Direktivo 94/45/ES, povečalo na osemnajst; ker je torej treba zgoraj omenjeno največje število povečati na osemnajst, s čimer bo zastopana vsaka država članica, v kateri ima družba, ki posluje na območju Skupnosti, eno ali več podružnic ali v kateri ima povezana družba, ki posluje na območju Skupnosti, obvladujočo družbo ali eno ali več odvisnih družb;

ker Direktiva 94/45/ES omogoča posebno obravnavo družb in povezanih družb, ki poslujejo na območju Skupnosti in imajo na dan 22. septembra 1996 sklenjen sporazum, ki vključuje vse delavce, in predvideva čezmejno obveščanje in posvetovanje z delavci; ker je torej treba podobno obravnavati družbe in povezane družbe, ki poslujejo na območju Skupnosti, in sodijo na področje, ki ga ureja ta direktiva, samo zaradi njene uporabe v Združenem kraljestvu;

ker se bo s sprejetjem te direktive Direktiva 94/45/ES uporabljala v vseh državah članicah, tudi v Združenem kraljestvu; ker po datumu uveljavitve te direktive izraz "države članice", uporabljen v Direktivi 94/45/ES, vključuje, kjer je to primerno, Združeno kraljestvo;

ker so države članice morale sprejeti zakone in druge predpise za uskladitev z Direktivo 94/45/ES najkasneje dve leti po njenem sprejetju; ker je treba podoben rok za uveljavitev ukrepov za uskladitev s to direktivo določiti Združenemu kraljestvu in tudi drugim državam članicam,

SPREJEL NASLEDNJO DIREKTIVO:

Člen 1

Brez vpliva na člen 3 se Direktiva 94/45/ES uporablja v Združenem kraljestvu Velika Britanija in Severna Irska.

Člen 2

V členu 5(2)(b) Direktive 94/45/ES se "sedemnajst" nadomesti z "osemnajst".

Člen 3

1. Obveznosti, ki izhajajo iz te direktive, se ne uporabljajo za družbe ali povezane družbe, ki poslujejo na območju Skupnosti, in sodijo na področje, ki ga ureja ta direktiva, le po členu 1, pod pogojem, da imajo na datum iz člena 4(1) ali na datum njenega prenosa v zadevni državi članici, če je ta zgodnejši, že sklenjen sporazum, ki vključuje vse delavce in predvideva čezmejno obveščanje in posvetovanje z delavci.

2. Ko preneha veljavnost sporazumov iz odstavka 1, se pogodbenice lahko skupno odločijo, da jih obnovijo. V nasprotnem primeru se uporablja Direktiva 94/45/ES, razširjena s to direktivo.

Člen 4

1. Države članice sprejmejo zakone in druge predpise, potrebne za uskladitev s to direktivo, najpozneje do 15. decembra 1999 ali najpozneje do navedenega datuma zagotovijo, da socialni partnerji s sporazumom sprejmejo potrebne določbe, države članice pa morajo sprejeti vse potrebne ukrepe za uresničevanje ciljev, ki so določeni s to direktivo. O tem takoj obvestijo Komisijo.

2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 5

Ta direktiva je naslovljena na države članice.

V Bruslju, 15. decembra 1997

Za Svet

Predsednik

J.-C. Juncker

[1] UL C 335, 6.11.1997.

[2] UL C 371, 8.12.1997.

[3] UL C 355, 21.11.1997.

[4] UL L 254, 30.9.1994, str. 64.

--------------------------------------------------